## Zakon o popisima birača

### NN 19/1992 (2.4.1992.), Zakon o popisima birača

# SABOR REPUBLIKE HRVATSKE

Na temelju članka 89 Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o popisima birača

Proglašavam Zakon o popisima birača, kojeg je Sabor Republike Hrvatske
donio na sjednicama Vijeća udruženog rada 28. ožujka 1992, Vijeća općina
28. ožujka 1992. i Društveno-političkog vijeća 28. ožujka 1992.

Broj : PA4-17/ 1-92.

Zagreb, 31. ožujka 1992.

Predsjednik Republike Hrvatske

**dr. Franjo Tuđman, v. r**

---

## ZAKON

### o popisima birača

Glava I

TEMELJNE ODREDBE

Članak 1.

Ovim zakonom se ureduje način i postupak vodenja popisa birača. Popisi
birača se vode radi evidentiranja hvuatskih državljana koji imaju biračko
pravo.

Članak 2.

Hrvatski državljani ostvaruju biračko pravo temeljem upisa u popis birača.

Članak 3.

Popisi birača su javne knjige.

Članak 4.

Popis birača se vodi za područje svake općine. Za hrvatske đržavljane
koji nemaju prebivalište u Republici Hrvatskoj, popis birača se vodi u
gradu Zagrebu. U diplomatsko-konzularnim predstavništvima i inozemnim uredima
Republike Hrvatske u inozemstvu izradit će se popisi birača za glasovanje
hrvatskih državljana koji imaju boravak u inozemstvu ili se tamo zateknu
u doba izbora za Sabor Republike Hrvatske i predsjednika Republike Hrvatske.

Glava II.

POPIS BIRAČA

**1. Vođenje popisa birača**

Članak 5.

Popis birača je jedinstven i stalan.

Članak 6.

U popis birača upisuju se hrvatski državljani koji su navršili 18 godina
života osim onih koji su pravomoćnom sudskom odlukom potpuno lišeni poslovne
sposobnosti.

Članak 7.

Hrvatski državljani koji imaju biračko pravo upisuju se u popis birača
u mjestu prebivališta u Republici Hrvatskoj.

Članak 8.

Hrvatski državljanin može biti upisan u popis birača samo jedne općine.

Članak 9.

Popis birača ima slijedeće rubrike: redni broj, prezime i ime, nacionalnost,
jedinstveni matični broj građana, spol, datum rođenja, prebivalište (ulica
i kućni broj, selo, zaselak, naselje) i primjedba. Uz popis birača vodi
se imenik )registar), u koji se po prezimenima abecednim redom upisuju
birači. Imenik se može voditi posebno i uz svaki svezak popisa birača.
Imenik ima slijedeće rubrike: redni broj, prezime i ime, nacionlanost,
prebivalište i redni broj popisa birača, odnosno sveska popisa birača.
Sve promjene kole se unose u popis birača odnosno svezak popisa birača
unose se i u odgovarajuće rubrike imenika. Imenik se može voditi i u obliku
kartoteke.

Članak 10.

Popis birača može se, na temelju odluke općinske skupštine, voditi automatskom obradom
podataka ili u obliku kartoteke.
Odredbe ovoga zakona koje se odnose na način i postupak vođenja popisa birača primjenjuju se i na popise
birača vođene automatskom obradom podataka.
U slučajevima kada se popis birača vodi u obliku kartoteke, za svakog građanina vodi se posebna kartica.
Glede sadržaja pojedinih kartica i načina vođenja kartoteke, primjenjuju se odredbe ovoga zakona.

Članak 11.

Popis birača vodi općinski organ uprave nadležan za poslove opće uprave ( u daljnjem tekstu: nadležni
organ).

Članak 12.

Popis birača sastavlja se u jednom primjerku, a vodi se u svescima po područjima koja određuje općinska skupština.
Ako područje obuhvaća više naselja, za svako naselje može se voditi poseban svezak popisa birača.
Općinska skupština može odrediti da se za naselja ili dijelove naselja na području općine za manje od 100
stanovnika ne vode posebni svesci popisa birača, nego da su građani iz takvih naselja ili dijelova naselja
upisuju u sezak popisa birača koji se vodi za najbliže naselje na području općine.
Općinska skupština može odrediti da se za područje grada ili većeg naselja vodi poseban svezak popisa birača
za pojedine dijelove grada odnosno naselja (blokovi, ulice i dr.) prema biračkom mjestu.
Posebni svesci popisa birača za sva naselja na području pojedine općine čine jedinstveni popis birača
te općine.

Članak 13.

Popis birača iz članka 4. stava 2. ovoga zakona vodi se u svescima odvojeno po državama u kojima hrvatski
državljani imaju prebivalište u inozemstvu.

Članak 14.

Hrvatski državljani koji se nalaze na službi u oružanim snagama i na služenju vojnog roka, te članovi posade pomorskih i riječnih brodova Hrvatske trgovačke mornarice upisuju se u popis birača u mjestu prebivališta.
Nadležnom organu za popis birača moraju se dostaviti podaci o hrvatskim državljanima s biračkim pravom iz
stavka 1. ovoga članka.
Nadležni organ za popis birača dostavlja izvode iz popisa birača za osobe iz stavka 1. ovoga članka
nadležnoj izbornoj komisiji radi pravovremene dostave izbornog materijala.
U popis birača upisuju se i hrvatski državljani s boravištem u inozemstvu koji imaju biračko pravo. Ovi se građani upisuju u popis birača, prema njihovom prebivalištu u Republici Hrvatskoj, prije odlaska u inozemstvo.

**2. Način upisa u popis birača**

Članak 15.

Upisivanje u popis birača obavlja se na temelju podataka iz evidencije o hrvatskom državljanstvu i prebivalištu, drugih javnih isprava ili drugih vjerodostojnih dokaza.

Članak 16.

Matični ured dužan je nadležnom organu koji vodi popis birača dostavljati izvještaj o osobama s područja
općine koje su, prema podacima u matičnim knjigama navršile 18 godina života, kao i izvještaje o umrlim osobama koje su starije od 18 godina.
Policijske uprave ili policijske stanice koje vode evidenciju prebivališta, dužne su nadležnom organu koji
vodi popis birača dostavljati podatke o prijavljenim osobama s navršenih 18 godina života kao i podatke
o prijavi i odjavi prebivališta osoba koje su navršile 18 godina života.
Općinski sud dužan je dostaviti pravomoćnu sudsku odluku kojom je neka osoba potpuno lišena poslovne sposobnosti nadležnom organu koji vodi popis birača za onu općinu na čijem je području prebivalište takve osobe.

Članak 17.

Nadležni organ koji vodi popis birača dužan je odmah izvršiti upise odnosno brisanje iz popisa birača
temeljem akta organa iz članka 16. ovoga zakona.
Nadležni organ, koji vodi popis birača, upisat će osobe iz članka 16. stavka 2. ovoga zakona i na njihov
zahtjev. Istovremeno s upisom u popis birača, općinski organ uprave izvijestit će radi brisanja iz popisa
birača nadležni organ uprave u dosadašnjem mjestu prebivališta.
Ako nadležni organ koji vodi popis birača na drugi način nesumnjivo utvrdi da su u popis birača upisane pojedine osobe koje su umrle ili su se za stalno odselile s područja općine, donijet će rješenje o njihovu brisanju iz popisa birača. Rješenje o brisanju iz popisa birača osobe koja se za stalno odselila s područja općine, dostavit će se toj osobi ako je poznata njezina adresa, a ako njezina adresa nije poznata - kao i za
osobu koja je umrla - rješenje će se objaviti na oglasnoj ploči nadležnog organa u mjestu njezina posljednjeg prebivališta.

Članak 18.

Ispravci i dopune popisa birača vrše se odmah nakon saznanja činjenica za ispravak odnosno dopunu popisa birača.

Članak 19.

Brisanje pojedinih osoba iz popisa birača vrši se tako da se u popisu birača precrtava njezino prezime i ime, a u primjedbi se navodi broj akta na temelju kojeg je izvršeno brisanje.

**3. Popis birača za glasovanje u diplomatsko-konzularnim predstavništvima i
inozemnim uredima Republike Hrvatske**

Članak 20.

Radi provođenja glasovanja na izborima za Sabor Republike Hrvatske i predsjednika Republike Hrvatske u diplomatsko-konzularnim predstavništvima i inozemnim uredima Republike Hrvatske izradit će se popis birača za
glasovanje (u daljnjem tekstu: popis za glasovanje).
U popis za glasovanje iz prethodnog stavka upisuju se hrvatski državljani, koji nemaju prebivalište u Republici Hrvatskoj, temeljem izvoda iz popisa birača iz članka 4. stavak 2. ovoga zakona.
U popis za glasovanje iz stavka 1. ovoga članka upisuju se i hrvatski državljani s prebivalištem u Republici
Hrvatskoj koji u doba izbora imaju boravište u inozemstvu ili se tamo zateknu, a žele svoje pravo glasovanja
ostvariti u inozemstvu.
Hrvatski državljani iz stavka 3. ovoga članka, koji u doba izbora neće glasovati u domovini, upisuju se u
popis za glasovanje na osobni zahtjev temeljem dokaza o hrvatskom državljanstvu i biračkom pravu (domovinica,
putovnica, osobna iskaznica).

Članak 21

Popise za glasovanje temeljem kojih će se na dan izbora glasovati u
diplomatsko-konzularnim predstavništvima i inozemnim uredima Republike
Hrvatske, zaključuje i ovjerava svojim potpisom ovlašteni predstavnik predstavništva
ili ureda.

**4. Ispravci, dopune i zaključivanje popisa birača nakon raspisivanja
izbora**

Članak 22.

Odmah po raspisivanju izbora. a najkasnije u roku tri dana od dana raspisivanja
izbora, nadležni organ obavijestit će građane objavom da mogu pregledati
popis birača i tražiti njegov ispravak. Općinska skupština treba prilikom
raspisivanja izbora odrediti, da nadležni organ za vođenje popisa birača
provjeri jesu li u popis birača upisani svi državljani koji su navršili
18 godina života, a imaju prebivalište na području općine, kao i jesu li
iz tog popisa brisana imena osoba s biračkim pravom koje su umrle ili osobe
koje su navršile 18 godina života a koje su odjavile prebivalište.

Članak 23.

Svaki građanin ima pravo pregledati popis birača i tražiti njegovu dopunu
ili ispravak. Građanin može podnijeti zahtjev za upis, dopunu ili ispravak,
ako on ili neki drugi građanin nije upisan u popis birača, ili ako je upisana
osoba koja nema biračko pravo ili nema prebivalište na području te općine,
ili osoba koja je umrla, ili je njegovo ime ili ime druge osobe nepravilno
upisano. Zahtjev za upis, dopunu ili ispravak popisa birača može se podnijeti
najkasnije 14 dana prije dana određenog za održavanje izbora. Usmeni ili
pisani zahtjev za upis, dopunu ili ispravak popisa birača podnosi se nadležnom
organu koji vodi popis birača. Ako je zahtjev podnesen usmeno, nadležni
organ sastavit će o tome službenu bilješku. Ako nadležni organ utvrdi da
je zahtjev osnovan, izvršit će upis, dopunu ili ispravak popisa birača.

Članak 24.

Nadležni organ zaključuje popis birača i dostavlja ga na potvrdu komisiji
za popis birača najkasnije 8 dana prije dana određenog za održavanje izbora.
Popis birača zaključuje se tako da se na posljednjoj stranici svakog sveska
popisa birača naznači: broj stranica svakog sveska odnosno popisa birača,
broj upisanih birača označen brojem i slovima i datum kad je svezak odnosno
popis birača zaključen. Ako se popis birača vodi u svescima. nadležni organ
utvrdit će i posebnim aktom: koliko svezaka zajedno sačinjava popis birača,
broj stranica svakog sveska popisa birača. broj građana upisanih u posebne
sveske označen brojem i slovima, kao i datum kad je popis birača zaključen.
Popis birača koji se vodi u obliku kartoteke zaključuje se tako, da nadležni
organ posebnim rješenjem utvrđuje: za koja se naselja vode posebne kartoteke
i ukupan broj kartica za svako od tih naselja, odnosno ukupan broj kartica
kartoteke koja se vodi za cijelo područje općine, koliko je od tih kartica
precrtano, kao i datum kad je kartotečni popis birača zaključen. Zaključeni
popis birača, zajedno s rješenjem kojim se utvrđuje koliko posebnih svezaka
sačinjava taj popis, odnosno posebno rješenje o zaključenju popisa birača
koji se vodi u obliku kartoteke, potpisuje rukovoditelj nadležnog organa
koji vodi taj popis i ovjerava ga pečatom tog organa.

Članak 25.

Popis birača, nakon njegova zaključenja dostavlja se na potvrdu komisiji
za popise birača općinske skupštine. Uz popis birača komisiji se dostavljaju
zahtjevi građana za upis u popis birača odnosno za njegovu dopunu ili ispravak
koje nadležni organ nije uvažio. Ako se popis birača vodi u obliku kartoteke,
komisiji za popise birača dostavljaju se samo rješenja nadležnog općinskog
organa uprave o zaključenju popisa birača i zahtjevi građana koji nisu
uvaženi, s obrazloženjem zašto ti zahtjevi nisu uvaženi.

Članak 26.

Nadležni organ dužan je čuvati popis birača najmanje pet godina od dana
potvrde popisa birača. Izvode iz zaključenog i potvrđenog popisa birača
nadležni organ dužan je dostaviti općinskoj izbornoj komisiji najkasnije
24 sata prije vremena određenog za otvaranje biračkih mjesta na dan izbora.

**5. Komisija za popise birača**

Članak 27.

Komisiju za popise birača osniva općinska skupština. Komisija za popise
birača općinske skupštine sastoji se od predsjednika i dva člana. Predsjedniku
i članovima komisije imenuju se zamjenici. Predsjednika, članove i njihove
zamjenike imenuje općinska skupština. Predsjednik komisije i njegov zamjenik
imenuje se iz reda članova općinske skupštine. a članovi i njihovi zamjenici
mogu biti imenovani i iz reda građana. Komisija za popise birača općinske
skupštine provjerava pravilnost popisa birača, odlučuje o zahtjevima građana
za upis, dopunu ili ispravak popisa birača koje nije uvažio nadležni općinski
organ uprave koji vodi taj popis i potvrđuje popis birača.

Članak 28.

Kad komisija za popise birača općinske skupštine ustanovi da je popis
biraća pravilno sastavljen, odmah ga potvrđuje potpisom predsjednika i
članova komisije i pečatom općinske skupštine, pa tako potvrđeni spisak
vraća s ostalim materijalom nadležnom organu uprave. Ako komisija ustanovi
da popis birača nije pravilno sastavljen, vratit će ga odmah nadležnom
organu da ovaj izvrši potrebne dopune ili ispravke u roku od tri dana od
dana njegova primitka. Ako se popis birača vodi u obliku kartoteke, komisija
za popise birača općinske skupštine potvrđuje ga tako, da potpisom predsjednika,
članova komisije i pečatom općinske skupštine potvrduje rješenje nadležnog
organa o zaključenju popisa birača i to rješenje vraća s ostalim materijalom
ovom organu uprave.

Članak 29.

Komisija za popise birača općinske skupštine donijet će rješenje o svakom
neusvojenom zahtjevu za upis u popis birača, dopunu ili ispravak tog popisa,
u roku od tri dana od dana primitka zahtjeva. Rješenje se dostavlja podnositelju
zahtjeva. Protiv rješenja komisije može se u roku dva dana od dana dostave
rješenja izjaviti žalba nadležnom općinskom sudu. Općinski sud dužan je
u izvanparničnom postupku donijeti rješenje u roku od 48 sati od primitka
žalbe.

Protiv rješenja općinskog suda nije dopuštena žalba. Na temelju rješenja
općinskog suda donesenog o žalbi, upis u popis birača i u izvod iz popisa
birača izvršit će se do dana određenog za održavanje izbora.

**6. Privremeni upis u popis birača izvan mjesta prebivališta**

Članak 30.

Hrvatski državljani koji su već upisani u popis birača, a koji pretpostavljaju
da će se u doba izbora zateći izvan područja općine u kojoj imaju prebivalište
(studenti, osobe na radu izvan mjesta prebivališta i sl.) privremeno će
se na njihov zahtjev upisati u popis birača općine gdje se zateknu. Privremeni
upis u popis birača izvan mjesta prebivališta izvršit će se temeljem potvrde
o upisu u popis birača koja sadrži podatke da je osoba upisana u popis
birača, te mjesta u kojem će se osoba privremeno upisati u popis birača
(mjesto u kojem će glasovati na dan izbora). Potvrdu zadržava organ uprave
koji obavlja privremeni upis u popis birača. Potvrdu iz prethodnog stavka
daje općinski organ uprave kod kojega je osoba upisana u popis birača.
Istovremeno s izdavanjem potvrde iz stavka 2. ovoga članka, organ uprave
će sačiniti službenu bilješku da će osoba kojoj je izdata potvrda biti
radi glasovanja privremeno upisana u popis birača određenog mjesta izvan
područja općine u kojoj ima prebivalište. Nakon provedenih izbora nadležni
organ će po službenoj dužnosti brisati službene bilješke iz stavka 4. ovoga
članka kao i privremeni upis iz stavka 2. ovoga članka Privremeni upis
odnosno brisanje službene bilješke iz popisa birača može se obavljati do
zaključenja popisa birača.

**7. Glasovanje uz potvrdu**

Članak 31.

Hrvatski državljani koji imaju biračko pravo a nisu upisani u izvode
zaključenih i potvrđenih popisa birača , dostavljenih na biračka mjesta,
mogu na dan izbora dokazivati pravo na glasovanje potvrdom nadležnog organa
(potvrda za glasovanje). U potvrdu za glasovanje upisuju se podaci iz popisa
birača te utvrđenje da je osoba upisana u popis birača za dotično biračko
mjesto. Potvrde za glasovanje u izbornom materijalu sastavni su dio izvoda
iz popisa birača za dotično biračko mjesto.

Glava III.

PRIJELAZNE I ZAVRŠNE ODREDBE

Članak 32.

Hrvatski državljani sa statusom prognanika privremeno će se upisati
u popis birača u mjestu boravka radi omogućavanja glasovanja za Sabor Republike
Hrvatske i predsjednika Republike Hrvatske u doba izbora. Upis u popis
birača obavlja nadležni organ za popis birača sukladno odredbama ovoga
zakona o upisu u popis birača i dokaza o statusu prognanika. Upis se obavlja
po službenoj dužnosti temeljem podataka nadležnih centara za socijalni
rad o osobama sa statusom prognanika u doba izbora ili na osobni zahtjev.
Centri za socijalni rad obavještavat će nadležne organe za popise birača
o svim nastalim promjenama u evidencijama osoba sa statusom prognanika
koje imaju biračko pravo.

Članak 33.

Sve radnje i akti kao i svi podnesci i dokazi u svezi s upisom u popis
birača kao i dopune i ispravci popisa birača oslobođeni su plaćanja takse.

Članak 34.

Nadzor nad provodenjem ovoga zakona provodi Ministarstvo pravosuđa i
uprave.

Članak 35.

Danom stupanja na snagu ovoga zakona prestaje važiti Zakon o biračkim
spiskovima ("Narodne novine", br. 6/74.).

Članak 36.

Ovaj zakon stupa na snagu osmoga dana od dana objave u "Narodnim
novinama".

Klasa: 013-02/91-01/01

Zagreb, 28. ožujka 1992.

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Predsjednik Vijeća udruženog rada

**mr. Ivan Matija, v. r.**

Predsjednik Vijeća općina

**Luka Bebić, dipl. ing., v. r.**

Predsjednik Društveno-političkog vijeća

**Vice Vukojević, dipl., iur., v. r.**

Zakon, NN 19/1992-425
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)